钦定古今图书集成/明伦汇编/官常典/第755卷 > 沈迅
## 钦定古今图书集成/明伦汇编/官常典/第755卷 > 沈迅

按《明外史宋玫传》：“沈迅，莱阳人。崇祯四年举进士，历
知新城、蠡二县，与胶州张若麒同年友善。十一年，行
取入都，结要人当得给事。会检讨杨士聪劾吏部尚
书田唯嘉考选行私，以两人及陆自岳对。帝亲策诸
臣，迅、若麒并得刑部主事。两人大恚恨，结杨嗣昌，得
改兵部。其年冬，畿辅被兵，迅请于广平、河间、定州、蠡”
县各设兵备一人。又请以天下僧人配尼姑，编入里
甲，三丁抽一，可得兵数十万。他条奏甚多，章俱下兵
部。嗣昌盛称迅言可用，乃命为兵科给事中。迅又结
大奄卞希孔，遂荐词臣张缙彦等及若麒为兵科都
给事中。帝用缙彦，而缙彦不欲去。翰林疏劾嗣昌，嗣
昌愠尤迅。迅欲自给于帝，数言事，首请帝综核。俄论
巡抚不当，仅循资，因进增科甲、专保举二说。无何，言“理财固户部专司，而各部及天下督抚当协谋共济。”
因为诸曹画节省策以献。帝皆纳之。当是时，军兴方
棘，廷臣言兵事者即目为知兵，大者推督、抚，小者兵
备。一当事任，罪累立至。上下讳言兵，章奏中无敢及
者。迅极言其弊，乞敕“廷臣五日内陈方略。”帝即从其
言。迅考选时，为掌河南道御史王万象所抑，因事劾
罢。万象势益张，与若麒尽把持山东事，清议多不予。
会顺天府丞戴澳诬劾平远知县王凝命，嘉兴推官
文德翼贪，吴昌时言于迅，上疏力颂二人廉能，澳下
吏削籍，迅由是有名。久之，请召还建言诸臣。詹尔选、
李清、何楷、成勇、李汝璨等二十八人，劾督师丁启睿
寡谋误国。累迁礼科都给事中。陈新甲主款，迅面斥
其非。廷辨良久，又言：“傅宗龙已荷恩恤，而卢象昇、汪
乔年事同典异。杨嗣昌死有馀戮，借久案以邀功。陈
新甲负罪不遑移边劳，而录荫非论功议罪法。”帝是
其言。迅本由嗣昌进，随众诋毁，时论益薄之。寻以保
举高斗光为凤阳总督不当，谪国子博士，乞假归。及
新甲诛，命追论兵科不纠发罪，吏部误上迅名。帝曰：
“迅御前驳议，朕犹识之，可复故官。”未赴而京师陷。迅
家居，设砦自卫。弟迓，短小精悍，马上舞百斤铁椎。兄
弟率里中壮士，捕剿土寇略尽。后砦被攻破，阖门死
之。若麒历职方郎中，《新甲》遣赴宁、锦督战，致洪承畴
等十馀万军尽覆。若麒独渡海逃还，论死系狱。李自
成陷都城，出降，受其伪署。人以是定两人优劣云。